Εργασία μαθήματος Αγωγής Υγείας ακ. έτους 2015-16

**Θέμα**: Σχεδιασμός προγράμματος αγωγής υγείας

**ΟΝΟΜΑΤΕΠΩΝΥΜΟ:** Μάριος Πέγκερος

**ΑΕΜ:**0712066

**ΤΙΤΛΟΣ ΠΡΟΓΡΑΜΜΑΤΟΣ: *«ΘΕΛΩ ΝΑ ΤΟ ΠΩ, ΜΠΟΡΩ;»***

**ΣΚΟΠΟΣ ΤΟΥ ΠΡΟΓΡΑΜΜΑΤΟΣ**

Σκοπός του προγράμματος «ΘΕΛΩ ΝΑ ΤΟ ΠΩ, ΜΠΟΡΩ;» αφορά την πρόληψη αλλά και την εξάλειψη κάθε μορφής βίας στην οικογένεια μέσα από μια σειρά αποτελεσματικών πρακτικών στις οποίες η συμμετοχή των μαθητών θα έχει ως αποτέλεσμα την ελεύθερη από κάθε μορφή βίας ανάπτυξη της προσωπικότητας τους, με βάση την ισότητα, τον αλληλοσεβασμό και φυσικά, την αποδοχή της διαφορετικότητας. Το πρόγραμμα αφορά μαθητές του Δημοτικού και οι επιμέρους στόχοι του είναι οι ακόλουθοι:

* Αναγνώριση των λόγων που οδηγούν στην άσκηση βίας
* Αναγνώριση των χαρακτηριστικών των παιδιών που είναι θύματα κακοποίησης
* Κατανόηση των όρων σωματική, ψυχολογική, σεξουαλική βία και παραμέλησης και αναφορά πιθανών περιστατικών βίας στο περιβάλλον τους
* Αποδοχή της σοβαρότητας των συνεπειών που καλούνται να αντιμετωπίσουν τα άτομα που μεγαλώνουν σε ένα περιβάλλον όπου ασκείται βία
* Εισήγηση διαφόρων τρόπων πρόληψης και αντιμετώπισης της βίας εντός της οικογένειας
* Υπόδειξη των φορέων και των υπηρεσιών που προσφέρουν βοήθεια σε τέτοιου είδους περιπτώσεις

**ΤΕΚΜΗΡΙΩΣΗ ΤΟΥ ΠΡΟΓΡΑΜΜΑΤΟΣ**

Το πρόγραμμα έχει ως θεμέλιο λίθο την ενδοοικογενειακή βία και σκοπός του δεν είναι άλλος από την ανάδειξη της σοβαρότητας και συνάμα της σημαντικότητας ενός καίριου ζητήματος που εμφανίζεται, δυστυχώς, σε πολλές οικογένειες στις μέρες μας και για το οποίο κυριαρχεί μια ιδιότυπη κοινωνική σιωπή. Δίνεται έμφαση στη συνεργασία με παιδιά ηλικίας 6-12 ετών (μαθητές Δημοτικού), ηλικία κατά την οποία είναι εφικτή η διαμόρφωση του χαρακτήρα τους, τέτοια ώστε να μπορεί να αλλάξει τη στάση τους απέναντι στην ενδοοικογενειακή βία. Η γνωστοποίηση των ανθρωπίνων δικαιωμάτων των ατόμων αλλά και η προάσπιση αυτών από μικρή ηλικία, συμβάλει όχι μόνο στην ορθότερη διαμόρφωση του χαρακτήρα τους αλλά και στη δημιουργία ατόμων ικανών να αναγνωρίζουν ότι τα δικαιώματά τους είναι τα ίδια με τα δικαιώματα των άλλων και έτσι να μπορούν να ζουν σε ένα ευρύ κοινωνικό σύνολο κουβαλώντας μαζί τους αξίες όπως ο αλληλοσεβασμός και η εκτίμηση.

**ΠΡΟΣΔΟΚΩΜΕΝΑ ΑΠΟΤΕΛΕΣΜΑΤΑ**

Μετά την εφαρμογή του προγράμματος οι μαθητές θα πρέπει:

* Να έχουν αποστροφή προς τη βία
* Να έχουν την ικανότητα να αναγνωρίσουν τις διάφορες μορφές ενδοοικογενειακής βίας
* Να έχουν αποκτήσει δεξιότητες πρόληψης και αντιμετώπισης της
* Να έχουν το θάρρος να εκδηλώσουν περιστατικά τα οποία έχουν βιώσει
* Να έχουν την ικανότητα να βοηθήσουν άλλα παιδιά που είναι θύματα ενδοοικογενειακής βίας συμβουλεύοντάς και καθοδηγώντας τα

**ΠΕΡΙΕΧΟΜΕΝΟ ΤΟΥ ΠΡΟΓΡΑΜΜΑΤΟΣ**

**Μάθημα 1:** Τι είναι η βία;

Σκοπός:

Τα παιδιά καλούνται να ορίσουν τη λέξη βία. Βασικός σκοπός είναι η οικοδόμηση της αίσθησης ασφάλειας μεταξύ των παιδιών και του διδάσκοντα.

Μέσα και μέθοδοι:

Οπτικό υλικό από φωτογραφίες κινουμένων σχεδίων για να μην δημιουργηθούν φοβίες ή προκαταλήψεις σε παιδιά που δεν έτυχαν θύματα βίας και για να μην δημιουργηθεί το αίσθημα της αμηχανίας σε παιδιά που έτυχαν.

Ενδεικτικές δραστηριότητες:

Ο κύκλος της συζήτησης. Τα παιδιά κατά τη διάρκεια του μαθήματος θα κάθονται σε κύκλο ούτως ώστε η συζήτηση να παρακολουθείται από όλους και όλοι να μπορούν να συμμετέχουν.

**Μάθημα 2:** Η ενδοοικογενειακή βία

Σκοπός:

Τα παιδιά παρακολουθούν ταινία κινουμένων σχεδίων στην οποία η ιστορία εκτυλίσσεται με βάση την οικογενειακή βία.

Μέσα και μέθοδοι: Ταινία με θέμα την οικογενειακή βία για κατανόηση ή ταύτιση ανάλογων συμπεριφορών και σύγκριση τους με τη συμπεριφορά της οικογένειας τους στο σπίτι.

Ενδεικτικές δραστηριότητες:

Συζήτηση μετά το τέλος της ταινίας για την ανάδειξη των κύριων της σημείων αλλά και τη κατανόηση των τρόπων/λόγων που ασκείται η βία.

**Μάθημα 3:** Λόγοι άσκησης ενδοοικογενειακής βίας

Σκοπός:

Τα παιδιά καλούνται να κατανοήσουν τους λόγους από τους οποίους προκύπτει ενδοοικογενειακή βία μέσα από σενάρια τα οποία θα υποδυθούν σε ομάδες.

Μέσα και μέθοδοι: Φύλλα εργασίας στα οποία καταγράφονται διαφορετικές καταστάσεις που αφορούν την βία στην οικογένεια.

Ενδεικτικές δραστηριότητες:

1. Τα παιδιά καλούνται σε ομάδες να δραματοποιήσουν μια κατάσταση οικογενειακής βίας που τους δίνεται σε φύλλο εργασίας.
2. Ακολούθως αφού η κάθε ομάδα παρουσιάζει την δραματοποίησή της στους υπόλοιπους, ο διδάσκων σχολιάζει το σενάριο και επικροτεί σωστές συμπεριφορές ή διευκρινίζει σωστότερους τρόπους αντιμετώπισης ανάλογα με τη κάθε περίπτωση.

**Μάθημα 4:** Συνέπειες ενδοοικογενειακής βίας

Σκοπός: Οι μαθητές να ενημερωθούν για τις συνέπειες που έχουν τα θύματα ενδοοικογενειακής βίας για να καταλάβουν τη σημαντικότητα της εξάλειψής της

Μέσα και μέθοδοι: Λίστα με τους λόγους που οδηγούν στην άσκηση βίας (Από το Μάθημα 3. Για παράδειγμα, προηγούμενη άσκηση βίας στον ίδιο τον θύτη, επίδειξη σωματικής δύναμης, χρήση ναρκωτικών ουσιών, ψυχολογικά προβλήματα κλπ.) και οι συνέπειες που προκύπτουν στο θύμα.

Ενδεικτικές δραστηριότητες:

Παρουσίαση από ένα αρμόδιο παιδοψυχολόγο ο οποίος θα συζητήσει τα ακόλουθα: (Η παρουσίαση σε PowerPoint )

Διαφάνεια 1: Λόγοι που οδηγούν στην άσκηση βίας (σε συνεννόηση με τη λίστα του διδάσκοντα που προέκυψε από το μάθημα 3 για να μην υπάρξει σύγχυση στα παιδιά).

Διαφάνεια 2: Οι συνέπειες στους ανθρώπους που μεγάλωσαν μέσα σε ένα περιβάλλον βίας (π.χ. οδηγούνται στην εκδίκηση, δυσκολία στην μάθηση, μείωση της αυτοεκτίμησης, κοινωνική απόσυρση και απομόνωση, άγχος κλπ).

Συζήτηση για κατανόηση ή και επίλυση πιθανών αποριών

**Μάθημα 5:** Τρόποι αντιμετώπισης ενδοοικογενειακής βίας

Σκοπός:

Οι μαθητές να έρθουν σε άμεση επαφή με τρόπους αντιμετώπισης της βίας στην οικογένεια απαντώντας σε μια λίστα ερωτημάτων για το τι πρέπει να γίνεται σε κάθε περίπτωση/επεισόδιο βίας.

Μέσα και μέθοδοι: Δημιουργία λίστας με ερωτήσεις που προκύπτουν κατά την ανάλυση των λόγων άσκησης βίας. Αναφορά στα παραδείγματα του μαθήματος 3 και χρήση των λέξεων Γιατί; (πχ Γιατί έγινε;) Πως; (πχ Πώς μπορούσε να το κάνει πιο σωστά;) Τι; (πχ Τι άλλο θα μπορούσε να είχε γίνει;)

Ενδεικτικές δραστηριότητες:

Εξωσχολική επίσκεψη στους αρμόδιους φορείς για απάντηση της λίστας με τις ερωτήσεις. (π.χ αστυνομία, συμβουλευτική επιτροπή για την πρόληψη και καταπολέμηση της βίας στην οικογένεια). Η συζήτηση με αρμόδια πρόσωπα θα ενισχύσει το αίσθημα της ασφάλειας στα παιδιά και θα τα βοηθήσει να καταλάβουν τους τρόπους αντιμετώπισης αλλά και να μάθουν τους αρμόδιους φορείς στους οποίους πρέπει να απευθύνεται οποιοσδήποτε αντιμετωπίσει τέτοιου είδους πρόβλημα.

**Μάθημα 6:** Τα ανθρώπινα δικαιώματα

Σκοπός:

Να μάθουν τα παιδιά τα δικαιώματα που έχουν απέναντι στους γονείς τους αλλά και μέχρι που φτάνουν τα δικαιώματα των γονιών τους προς αυτά ανάλογα με την ηλικία τους.

Μέσα και μέθοδοι:

Χρήση των παραδειγμάτων/σεναρίων από τα προηγούμενα μαθήματα για κατηγοριοποίηση των δικαιωμάτων των παιδιών και των γονιών.

Ενδεικτικές δραστηριότητες:

Το μάθημα να γίνει με παρουσία των γονιών ούτως ώστε να είναι χωρισμένα σε ομάδες, γονείς και παιδιά, για να μπορούν να κατηγοριοποιήσουν τα δικαιώματα τους. Για παράδειγμα, μπορεί να χρησιμοποιήσουν μεγάλες πινακίδες και να αναρτούν πάνω το δικαίωμα που θα προκύπτει από τη συζήτηση το οποίο και θα γράφουν πάνω σε χαρτόνια.

**ΑΝΑΛΥΤΙΚΗ ΠΕΡΙΓΡΑΦΗ ΕΝΟΣ Σ.Μ –** ΜΑΘΗΜΑ 1: Τι είναι η βία;

Το μάθημα 1 αποτελεί τη βάση του προγράμματος αφού σε αυτό θα οριστεί η λέξη βία και θα γίνει γνωστός ο διαχωρισμός των μορφών της : σεξουαλική, σωματική και λεκτική.

Σκοπός:

1. Τα παιδιά καλούνται να ορίσουν είτε με λέξεις είτε με φράσεις το τι σημαίνει η λέξη βία για αυτά. Βασικός σκοπός είναι η οικοδόμηση της αίσθησης ασφάλειας μεταξύ των παιδιών και του διδάσκοντα.
2. Έπειτα καλούνται να σκεφτούν διάφορες μορφές της βίας με αναφορά ενδεικτικών παραδειγμάτων ή και προσωπικών εμπειριών.
3. Παρουσίαση των μορφών βίας (σεξουαλική, σωματική, ψυχολογική) μέσα από φωτογραφίες σκηνών βίας με πρωταγωνιστές, όμως, κινούμενα σχέδια και όχι ανθρώπους.

Τα παιδιά καθισμένα σε κύκλο συζητούν για τη βία απαντώντας στα εξής ερωτήματα του διδάσκοντα:

1. Τι σημαίνει η λέξη βία; Όταν ακούτε τη λέξη βία τι σας έρχεται στο μυαλό;
2. Πείτε μου ένα παράδειγμα που νομίζετε πως έχει σχέση με βία. Μήπως έγινε κάτι παρόμοιο στο σπίτι σας; Έτυχε ποτέ να νιώσετε πως κάποιος χρησιμοποίησε βία απέναντί σας;

Στη συνέχεια, ο διδάσκων κατηγοριοποιεί τη βία στις διάφορες της μορφές χρησιμοποιώντας εικόνες με κινούμενα σχέδια.

Μέσα και μέθοδοι:

Οπτικό υλικό από φωτογραφίες κινουμένων σχεδίων για να μην δημιουργηθούν φοβίες ή προκαταλήψεις σε παιδιά που δεν έτυχαν θύματα βίας και για να μην δημιουργηθεί το αίσθημα της αμηχανίας σε παιδιά που έτυχαν. Ο διδάσκων καλείται να μεταφέρει το αίσθημα της ασφάλειας χρησιμοποιώντας τον εαυτό του ως παράδειγμα προς μίμηση λέγοντας μια ιστορία βίας ως προσωπική. Τα παιδιά στο Δημοτικό συχνά θέτουν ως πρότυπα τους δασκάλους τους και έτσι η εξιστόρηση ενός δήθεν προσωπικού συμβάντος θα τα βοηθήσει να μιλήσουν πιο εύκολα.

* Σεξουαλική μορφή:



Από αυτή την εικόνα ο διδάσκων μπορεί να εξηγήσει πως η σεξουαλική μορφή βίας προκύπτει καθώς η κοπέλα τρέφει αισθήματα για τον άνδρα και τον αγγίζει ενώ αυτός δεν θέλει. Όμοια, όταν ο μπαμπάς/μαμά μας χαιδεύουν πολύ ή κοιτάζουν τα σώματα μας όταν κάνουμε μπάνιο (ηλικίες 8+) μπορεί να αποτελέσει παράδειγμα σεξουαλικής βίας.

* Σωματική μορφή:



Από αυτή την εικόνα ο διδάσκων μπορεί να εξηγήσει πως αν και τόσο φιλικά και αγαπημένα τα στρουμφάκια, κάποτε τέτοιου είδους συμπεριφορές μπορούν να αποτελέσουν παράδειγμα σωματικής βίας. Όμοια, μπορεί η μαμά/μπαμπάς να μας αγαπούν πολύ και να περνάμε ωραία μαζί αλλά όταν μας κτυπούν με αντικείμενα και θυμωμένα τότε είναι σωματική βία.

* Λεκτική μορφή:



Από αυτή την εικόνα ο διδάσκων μπορεί να εξηγήσει πως όταν φωνάζουμε ο ένας στον άλλο ή χρησιμοποιούμε αρνητικά επίθετα τότε έχουμε λεκτική βία. Όμοια, όταν οι γονείς επανειλημμένα φωνάζουν στα παιδιά ή τα κατακρίνουν για οτιδήποτε κάνουν.

**ΑΞΙΟΛΟΓΗΣΗ ΤΟΥ ΠΡΟΓΡΑΜΜΑΤΟΣ**

* Οι μαθητές καταλήγουν στο συμπέρασμα ότι για την εξάλειψη της βίας είναι αναγκαίο να υπάρχουν βασικές αξίες όπως αυτή της αγάπης, του αλληλοσεβασμού, τις αλληλοεκτίμησης και της επικοινωνίας μεταξύ των μελλών τις οικογένειας.
* Έπειτα δίνεται το πιο κάτω φύλο εργασίας στο κάθε μαθητή ξεχωριστά. Με τις απαντήσεις των μαθητών ο εκπαιδευτικός θα είναι σε θέση να αξιολογήσει αν το πρόγραμμα ήταν αποτελεσματικό και αν μεταδόθηκαν στους μαθητές οι σωστές γνώσεις. Ο εκπαιδευτικός θα πρέπει να τονίσει ότι το φύλλο εργασίας αυτό δεν θα βαθμολογηθεί.
* Δίνεται στους μαθητές φύλλο αυτοαξιολόγησης.
* **ΦΥΛΛΟ ΕΡΓΑΣΙΑΣ**

**Πως θα αντιμετωπίζατε τις πιο κάτω περιπτώσεις：**

(α) *Εάν παρατηρούσες ότι ένας συμμαθητής στα διαλείμματα περνά το χρόνο του συνέχεια γύρω από τους εκπαιδευτικούς και τα γραφεία*

­­­­­­­

*(β) Αν έχει σημάδια και μελανιές στο σώμα ή άλλες ενδείξεις επίθεσης και αποφεύγει*

*να εξηγήσει πώς συνέβησαν.*

* **ΦΥΛΛΟ ΑΥΤΟΑΞΙΟΛΟΓΗΣΗΣ ΤΟΥ ΜΑΘΗΤΗ**

**Συμπλήρωσε τις πιο κάτω ερωτήσεις σχετικά με το πρόγραμμα «*ΘΕΛΩ ΝΑ ΤΟ ΠΩ, ΜΠΟΡΩ;*»**

Α) Ποιες νέες γνώσεις απόκτησα από το πρόγραμμα；

Β) Απορίες που είχα και τώρα τις έλυσα；

Γ) Σημεία τα οποία δεν έχουν αναφερθεί κατά τη διάρκεια του μαθήματος και θα ήθελα να σχολιαστούν；

Δ) Η άποψη μου, γενικά από την συμμετοχή μου στο πρόγραμμα.